ΚΑΝΟΝΙΣΜΟΣ (ΕΚ) αριθ. 1550/94 ΤΗΣ ΕΠΙΤΡΟΠΗΣ της 30ής Ιουνίου 1994 περί λεπτομερών κανόνων εφαρμογής για τη διαχείριση ποσόστωσης παρασκευασμάτων των τύπων που χρησιμοποιούνται για τη διατροφή των ζώων και υπάγονται στους κωδικούς ΣΟ 2309 90 31 και 2309 90 41, η οποία προβλέπεται από την ενδιάμεση συμφωνία σχετικά με το εμπόριο και εμπορικά θέματα που έχει συναφθεί με τη Βουλγαρία

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 3641/93 του Συμβουλίου της 20ής Δεκεμβρίου 1993 σχετικά με ορισμένες λεπτομέρειες εφαρμογής της ενδιάμεσης συμφωνίας σχετικά με το εμπόριο και εμπορικά θέματα, μεταξύ της Ευρωπαϊκής Οικονομικής Κοινότητας και της Ευρωπαϊκής Κοινότητας Άνθρακα και Χάλυβα, αφενός, και της Δημοκρατίας της Βουλγαρίας, αφετέρου (1), και ιδίως το άρθρο 1,

Εκτιμώντας:

ότι η συμφωνία προβλέπει το άνοιγμα της ποσόστωσης με φθίνουσα εισφορά για παρασκευάσματα των τύπων που χρησιμοποιούνται για τη διατροφή των ζώων, τα οποία υπάγονται στους κωδικούς ΣΟ 2309 90 31 και 2309 90 41, καταγωγής Βουλγαρίας-

ότι αυτός ο τρόπος διαχείρισης απαιτεί στενή συνεργασία μεταξύ των κρατών μελών και της Επιτροπής, η οποία πρέπει, ιδίως, να μπορεί να παρακολουθεί την πρόοδο που επιτελείται κατά τη χρησιμοποίηση των δασμολογικών ποσοστώσεων και να ενημερώνει σχετικά τα κράτη μέλη-

ότι είναι σκόπιμο να προβλεφθεί ότι τα πιστοποιητικά σχετικά με την εισαγωγή των προϊόντων, στα πλαίσια της ποσόστωσης με φθίνουσα εισφορά, εκδίδονται μετά την πάροδο ορισμένης προθεσμίας για την εξέτασή τους και μέσω, κατά περίπτωση, καθορισμού ενιαίου ποσοστού για τις ζητούμενες ποσότητες-

ότι, ειδικότερα, πρέπει να διασφαλίζεται η βουλγαρική καταγωγή των προϊόντων-

ότι ενδείκνυται να προβλεφθούν τα στοιχεία που πρέπει να εμφαίνονται στις αιτήσεις και τα πιστοποιητικά-

ότι, για να εξασφαλισθεί η αποτελεσματική διαχείριση του συστήματος, πρέπει να προβλεφθεί ο καθορισμός της εγγύησης σχετικά με τα πιστοποιητικά εισαγωγής στα πλαίσια του εν λόγω συστήματος σε 25 Ecu ανά τόνο-

ότι πρέπει να καθορισθούν οι ποσότητες που δύνανται να εισαχθούν με μείωση κατά 60 % της εισφοράς κατά τη διάρκεια της περιόδου από 1ης Ιουλίου 1994 μέχρι 30 Ιουνίου 1997, σύμφωνα με το πρόσθετο πρωτόκολλο της ενδιάμεσης συμφωνίας που έχει συναφθεί με τη Βουλγαρία (2)-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα προϊόντα που υπάγονται στους κωδικούς ΣΟ 2309 90 31 και 2309 90 41, καταγωγής Βουλγαρίας και στα οποία εφαρμόζεται ετήσια δασμολογική ποσόστωση με φθίνουσα εισφορά, δυνάμει του καθεστώτος που προβλέπεται στην ενδιάμεση συμφωνία σχετικά με το εμπόριο και εμπορικά θέματα που έχει συναφθεί με τη Βουλγαρία, μπορούν να εισάγονται στην Κοινότητα σύμφωνα με τις διατάξεις του παρόντος κανονισμού.

Το ποσοστό μείωσης της εφαρμοζόμενης εισφοράς καθώς και οι ποσότητες που μπορούν να εισαχθούν κατά τη διάρκεια της περιόδου από 1ης Ιουλίου 1994 μέχρι 30 Ιουνίου 1997 εμφαίνονται στο παράρτημα.

Άρθρο 2

Για να γίνει αποδεκτή η αίτηση πιστοποιητικού εισαγωγής, πρέπει να συνοδεύεται από το πρωτότυπο της αποδείξεως καταγωγής, ήτοι το πιστοποιητικό EUR 1 που εκδίδεται στη Βουλγαρία σύμφωνα με το πρωτόκολλο αριθ. 4 της ενδιάμεσης συμφωνίας για τα εν λόγω προϊόντα.

Άρθρο 3

1. Οι αιτήσεις πιστοποιητικών εισαγωγής υποβάλλονται στις αρμόδιες αρχές κάθε κράτους μέλους στην πρώτη εργάσιμη ημέρα κάθε εβδομάδας έως τις 13.00, ώρα Βρυξελλών. Οι αιτήσεις πρέπει να αφορούν ποσότητα ίση ή ανώτερη από 5 τόνους κατά βάρος του προϊόντος και δεν μπορούν να υπερβαίνουν την ποσότητα των 500 τόνων.

2. Τα κράτη μέλη διαβιβάζουν τις αιτήσεις πιστοποιητικών εισαγωγής στην Επιτροπή με τηλετυπία ή τηλεαντίγραφο το αργότερο μέχρι τις 18.00, ώρα Βρυξελλών, την ημέρα της υποβολής τους.

3. Το αργότερο την Παρασκευή που έπεται της ημέρας υποβολής των αιτήσεων, η Επιτροπή γνωστοποιεί στα κράτη μέλη με τηλετυπία ή τηλεαντίγραφο, σε ποιο βαθμό δίδεται συνέχεια στις εν λόγω αιτήσεις.

4. Μόλις λάβουν τη γνωστοποίηση της Επιτροπής, τα κράτη μέλη εκδίδουν τα πιστοποιητικά εισαγωγής. Η διάρκεια ισχύος των πιστοποιητικών υπολογίζεται από την ημέρα έκδοσής τους.

5. Η ποσότητα που τίθεται σε ελεύθερη κυκλοφορία δεν μπορεί να υπερβαίνει την ποσότητα που αναφέρεται στις θέσεις 17 και 18 του πιστοποιητικού εισαγωγής. Για το λόγο αυτό, στη θέση 19 του εν λόγω πιστοποιητικού αναγράφεται το ψηφίο "0".

Άρθρο 4

Για τα προϊόντα που πρόκειται να εισαχθούν επωφελούμενα μειωμένης εισφοράς όπως προβλέπεται στο άρθρο 1, στην αίτηση του πιστοποιητικού εισαγωγής και το πιστοποιητικό αναγράφονται τα ακόλουθα:

α) στη θέση 8, η ένδειξη "Βουλγαρία". Με το πιστοποιητικό αυτό δημιουργείται η υποχρέωση να γίνει εισαγωγή από τη χώρα αυτή-

β) στη θέση 24, μία από τις ακόλουθες ενδείξεις:

Exaccion neguladora reducida un 60 % [Anexo del Reglamento (CE) no 1550/94],

Nedsaettelse af importafgiften med 60 % (Bilag i forordning (EF) nr. 1550/94),

Ermaessigung der Abschoepfung um 60 % (Anhang der Verordnung (EG) Nr. 1550/94),

Εισφορά μειωμένη κατά 60 % [Παράρτημα του κανονισμού (ΕΚ) αριθ. 1550/94],

60 % levy reduction (Annex of Regulation (EC) No 1550/94),

Prelevement reduit de 60 % [Annexe du reglement (CE) no 1550/94],

Prelievo ridotto del 60 % [Allegato del regolamento (CE) n. 1550/94],

Met 60 % verlaagde heffing (Bijlage bij Verordening (EG) nr. 1550/94),

Direito nivelador reduzido de 60 % [Anexo do regulamento (CE) no 1550/94].

Άρθρο 5

Το ποσό της εγγύησης σχετικά με τα πιστοποιητικά εισαγωγής που προβλέπονται στον παρόντα κανονισμό καθορίζεται σε 25 Ecu ανά τόνο.

Άρθρο 6

Ο παρών κανονισμός αρχίζει να ισχύει την 1η Ιουλίου 1994.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Ιουνίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 333 της 31. 12. 1993, σ. 16.

(2) ΕΕ αριθ. L 25 της 29. 1. 1994, σ. 26.

ΠΑΡΑΡΤΗΜΑ

Οι εισαγόμενες ποσότητες που υπάγονται στους κωδικούς ΣΟ που αναφέρονται στο παρόν παράρτημα αποτελούν αντικείμενο μείωσης δασμών και εισφορών κατά 60 % κατά τη διάρκεια της περιόδου από 1ης Ιουλίου 1994 μέχρι 30 Ιουνίου 1997.

"" ID="1">2309 90 31> ID="2">Παρασκευάσματα των τύπων που χρησιμοποιούνται για τη διατροφή των ζώων> ID="3">2 430 τόνοι> ID="4">2 620 τόνοι> ID="5">2 800 τόνοι"> ID="1">2309 90 41">